b'\n_START_ARTICLE_\nBerthe Morisot\n_START_SECTION_\nBiografija\n_START_PARAGRAPH_\nBerta Morizo gim\xc4\x97 1841\xc2\xa0m. sausio 14 d. Bur\xc5\xbeo mieste, i\xc5\xa1silavinusi\xc5\xb3 vidutin\xc4\x97s pad\xc4\x97ties t\xc4\x97v\xc5\xb3 \xc5\xa1eimoje. Jos t\xc4\x97vas buvo auk\xc5\xa1tas pareigas u\xc5\xbeimantis valdininkas. Pagal giminyst\xc4\x97s ry\xc5\xa1ius Berta Morizo buvo tapytojo Jean-Honor\xc3\xa9 Fragonard an\xc5\xabk\xc4\x97. Nuo pat ma\xc5\xbeens Berta pasirinko dailink\xc4\x97s keli\xc4\x85. Jaunyst\xc4\x97je ji su dviem seserimis buvo nusi\xc5\xb3sta \xc4\xaf Pary\xc5\xbei\xc5\xb3, kur lank\xc4\x97 pie\xc5\xa1imo pamokas pas Geoffroy Chocarne ir Joseph Guichard. 1858 m. ji su seserimi Edma u\xc5\xbesiregistravo Luvro muziejuje kopijuotojomis. Grei\xc4\x8diausiai ten susitiko su tapytojais Henri Fantin-Latour ir F\xc3\xa9lix Bracquemond, kurie j\xc4\x85 supa\xc5\xbeindino su Achille Oudinot, kuris, savo ruo\xc5\xbetu, buvo Kamilio Koro mokinys. 1862\xe2\x80\x9368 m. laikotarpiu ji \xc4\x97m\xc4\x97 pamokas i\xc5\xa1 Kamilio Koro, prad\xc4\x97jo tapyti plenere. 1864 m. ji pirm\xc4\x85kart eksponavo Pary\xc5\xbeiaus Salone. Tai buvo nemenkas pasiekimas vos 23 met\xc5\xb3 dailininkei-moteriai. Iki 1874 m. Berta Morizo nuolat eksponuodavo akademiniame Pary\xc5\xbeiaus Salone. 1869 m. jos sesuo Edma i\xc5\xa1tek\xc4\x97jo, i\xc5\xa1vyko \xc4\xaf London\xc4\x85 ir met\xc4\x97 dailinink\xc4\x97s karjer\xc4\x85._NEWLINE_1868 m. Berta Morizo sutiko Eduar\xc4\x85 Man\xc4\x97, kuris lemiamai paveik\xc4\x97 jos dail\xc4\x99. Ji pozavo garsiam E. Man\xc4\x97 paveikslui \xe2\x80\x9eBalkonas\xe2\x80\x9c (1868\xe2\x80\x931869). 1874 m. Berta Morizo i\xc5\xa1tek\xc4\x97jo u\xc5\xbe Eduaro Man\xc4\x97 brolio E\xc5\xbeeno. Ji prisijung\xc4\x97 prie impresionist\xc5\xb3 jud\xc4\x97jimo Pary\xc5\xbeiuje. Po 1874 m. \xc4\xafvykusios pirmosios impresionist\xc5\xb3 parodos ji niekuomet nebedalyvavo akademistiniame Pary\xc5\xbeiaus Salone. Viso Berta Morizo sudalyvavo septyniose i\xc5\xa1 a\xc5\xa1tuoni\xc5\xb3 impresionist\xc5\xb3 parod\xc5\xb3 iki 1886 m. Vienintel\xc4\x99 parod\xc4\x85 praleido 1879 m. d\xc4\x97l 1878 m. gimusios vienintel\xc4\x97s dukt\xc4\x97s \xc5\xbdiuli. Jos paveikslai, kaip ir kit\xc5\xb3 impresionist\xc5\xb3, buvo kritik\xc5\xb3 menkinami, j\xc5\xb3 pirk\xc4\x97j\xc5\xb3 beveik nebuvo. Bertos t\xc4\x97v\xc5\xb3 materialin\xc4\x97 pad\xc4\x97tis leido jai i\xc5\xa1vengti skurdo, kur\xc4\xaf kent\xc4\x97 publikos nesuprantami ir kritik\xc5\xb3 nepripa\xc5\xbe\xc4\xafstami kiti impresionistai, kaip Klodas Mon\xc4\x97 ar Kamilis Pisaro. Tapyboje ji neeksperimentavo kaip kiti impresionistai ir prisilaik\xc4\x97 Eduaro Man\xc4\x97 \xc4\xaftakos suformuotos manieros. Tap\xc4\x97 peiza\xc5\xbeus, moteris, vaikus. Ma\xc5\xbedaug nuo 1887 m. jos k\xc5\xabryboje prad\xc4\x97jo ry\xc5\xa1k\xc4\x97ti O. Renuaro \xc4\xaftaka. Ji buvo pa\xc5\xbe\xc4\xafstama su daugeliu to meto avangardini\xc5\xb3 Pary\xc5\xbeiaus dailinink\xc5\xb3 ir literat\xc5\xb3. Berta Morizo mir\xc4\x97 1895\xc2\xa0m. kovo 2 d. Palaidota Pasi kapin\xc4\x97se prie anks\xc4\x8diau (1892 m.) mirusio vyro E\xc5\xbeeno ir Eduaro Man\xc4\x97. 2013 m. jos vienas portret\xc5\xb3 buvo parduotas u\xc5\xbe 10,9 mln. JAV doleri\xc5\xb3, tapdamas brangiausiu moters nutapytu paveikslu tuo metu, parduotu vie\xc5\xa1ajame aukcione.'